Fabijan Vođinac: Nježno klupko jednog djetinjstva…

Pomalo sam već ljut ili, bolje rečeno, razočaran. Advent, Božić, zima, a snijega ni za lijeka. Zato ima korone i to posvuda i u velikim količinama. Da drveće nije, kako bi to moja učiteljica iz osnovne rekla, skinulo zelenu odjeću i ogolilo, uopće ne bih vjerovao da je zima… „Pih, joooj, Ficka! Možeš li ti biti malo pristojnija i ne živcirati me tom svojom kitnjastom repinom?!“ u tren se izderah na najveću uspomenu svoga djetinjstva, mačku koju mi je poklonila sad pokojna baka, za treći rođendan.

No život, to svi dobro znamo i osjećamo, jako brzo leti po onoj dobroj staroj latinskoj: „Tempus fugit“ pa sam tako zaglavio u gimbi. I to klasičnoj s mnogo latinskog i grčkog pa nije čudo što u svim situacijama izvučem iz rukava neku latinsku mudru misao. Dok polako pada tama dosadnog siječanjskog dana, družim se sam sa sobom u svom kutku ostvaraja u kojemu sam istovremeno i car i sluga… Sa stola me stalno opominje novi laptop koji vrti internetske stranice koje gutaju moje slobodno vrijeme. To je, da budem skroz iskren, zapravo vrijeme koje ionako nije slobodno jer gimnazijalac koji putuje dva sata dnevno u daleki grad i koji uz to prati život na svim društvenim mrežama, nikad nema slobodnog vremena. Teško je živjeti paralelno u virtualnom i stvarnom svijetu. Umara me i pomisao na stotinu obaveza koje moram izvršiti, poruke otipkati, sve živo zapratiti, zadaću natipkati, nogometni trening odraditi, s frendovima se naći. Razbucan sam poput dezorijentiranog policajca koji upravlja gustim prometom na raskrižju koje siječe bezbroj cesta.

Fikcija virtualnosti umara prosječnog čovjeka, ali i zatupljuje. Stvarnost je opipljiva i nekako nam bliža. Rođeni smo u njoj, osjećamo je i uronjeni smo u njezine dubine, širine i veličine. Dok se družim s tamom, koja mi sada godi, sa staklenim svjetlom što dopire izvana, misli me vuku u djetinjstvo. Polako tonem u mekano perje djetinjstva u kojemu je bilo vremena i prostora, smijeha i suza, zagrljaja pa i svađanja i osjećam se izdano. Mene je vrijeme izdalo i predalo životnom vrtlogu prepunom lažnoga sjaja lijepih i skupih mobitela, zavodljivog mora društvenih mreža gdje sam ipak usamljen i pored 455 prijatelja i pratitelja. Sam, kao Pale! Isplovih iz luke djetinjstva i dođoh na pučinu načičkanu bezbrojnim vrijednostima koje imaju tako kratki vijek trajanja i ne mogu me usrećiti.

Shvatih u trenu, lijek ipak postoji za ovu moju bolest. Usrećuje me bjelina snijega koji nam se izgleda jako zamjerio pa ga nema. Moje igračkice što mi mame osmijeh s ormara. Aaaaa, tu je i Ficka! Moja jedina Ficka, najdraža mačka. Ficka je moja vjerna i stvarna frendica. Ona u sebi krije sve nestašluke jednog derana koji se volio smrznuti na ledu i snijegu na obližnjem nasipu pokraj Save, koji je polupao mnoge čaše mamina najskupljeg kristalnog servisa, koji se žestoko potukao s bratom i pritom izvukao deblji kraj… Ova mačkica krije ocean ljubavi moje, sada već, pokojne bake Anke koju sam uvijek posebno volio. Ona je u svoju malu, meku, i toplu dušu skrila jedno dijete koje nikada neće i ne želi odrasti.